Initiativ fra Den Italienske Republik om tilrettelæggelse af samlet udsendelse med fly af tredjelandsstatsborgere, der opholder sig ulovligt på to eller flere medlemsstaters område

(2003/C 223/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 63, nr. 3, litra b),

under henvisning til initiativ fra Den Italienske Republik,

under henvisning til udtalelse fra Europa-Parlamentet, og

ud fra følgende betragtninger:

(1) I den samlede plan for bekæmpelse af ulovlig indvandring og menneskehandel i EU(1), der blev vedtaget den 28. februar 2002, er det anført, at tilbagetagelses- og tilbagesendelsespolitikken er en integrerende og meget vigtig del af bekæmpelsen af ulovlig indvandring. Med det for øje understreges det i planen, at der bør peges på en række konkrete aktioner, bl.a. fastlæggelse af en fælles fremgangsmåde og samarbejde mellem medlemsstaterne med hensyn til at gennemføre tilbagesendelsesforanstaltninger. Der bør derfor vedtages fælles regler for tilbagesendelsesprocedurer.

(2) Den plan for forvaltning af EU-medlemsstaternes ydre grænser, som Rådet godkendte den 13. juni 2002, omhandler rationelle tilbagesendelsesaktioner i forbindelse med foranstaltninger og aktioner med henblik på en integreret forvaltning af EU-medlemsstaternes ydre grænser.

(3) I det handlingsprogram for tilbagesendelse, som Rådet godkendte den 28. november 2002, foreslås det i forbindelse med foranstaltningerne og aktionerne til forbedring af det operationelle samarbejde mellem medlemsstaterne, at tredjelandsstatsborgere med ulovligt ophold i en medlemsstat tilbagesendes på en så rationel måde som muligt ved at udnytte den allerede eksisterende kapacitet på området.

(4) Ved anvendelsen af denne beslutning skal medlemsstaterne fuldt ud overholde menneskerettighederne og de grundlæggende frihedsrettigheder, navnlig den europæiske menneskerettighedskonvention af 4. november 1950, De Forenede Nationers konvention af 10. december 1984 mod tortur og anden grusom, umenneskelig eller nedværdigende behandling, Genève-konventionen af 28. juli 1951 om flygtninges retsstilling og New York-protokollen hertil af 31. januar 1967, den internationale konvention af 20. november 1989 om barnets rettigheder samt Den Europæiske Unions charter om grundlæggende rettigheder af 18. december 2000(2).

(5) I henhold til artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, der derfor ikke er bindende for og ikke finder anvendelse i denne medlemsstat. Da det imidlertid er hensigten med denne beslutning at udbygge Schengen-reglerne i henhold til bestemmelserne i afsnit IV, tredje del, af traktaten om oprettelse af Det Europæiske Fællesskab, træffer Danmark i henhold til nævnte protokols artikel 5 inden seks måneder efter, at Rådet har vedtaget denne beslutning, afgørelse om, hvorvidt det vil gennemføre beslutningen i sin nationale lovgivning.

(6) For så vidt angår Republikken Island og Kongeriget Norge udgør denne beslutning en udbygning af Schengen-reglerne ifølge den aftale, som Rådet for Den Europæiske Union indgik den 18. maj 1999 med Republikken Island og Kongeriget Norge om disse to staters associering med gennemførelsen, anvendelsen og udviklingen af Schengen-reglerne(3), og falder ind under artikel 1, litra c), i Rådets afgørelse 1999/437/EF af 17. maj 1999 om visse gennemførelsesbestemmelser til aftalen(4). Ifølge de procedurer, der er fastsat i aftalen, gælder de rettigheder og forpligtelser, der følger af denne beslutning, også for disse to lande og for forbindelserne mellem disse to lande og de medlemsstater i Det Europæiske Fællesskab, som denne beslutning er rettet til.

(7) I overensstemmelse med artikel 1 og 2 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, deltager disse stater ikke i vedtagelsen af beslutningen og er derfor ikke bundet af den og skal ikke anvende den, medmindre andet følger af protokollens artikel 4 -

VEDTAGET FØLGENDE BESLUTNING:

Artikel 1

Formål

Denne beslutning har til formål at rationalisere tilrettelæggelsen af samlet udsendelse med fly af tredjelandsstatsborgere, over for hvem to eller flere medlemsstater har truffet afgørelse om udsendelse.

Artikel 2

Definitioner

I denne beslutning forstås ved:

a) "tredjelandsstatsborger": en person, der hverken er statsborger i en af Den Europæiske Unions medlemsstater eller i Republikken Island eller Kongeriget Norge

b) "nationale myndigheder": de myndigheder i hver medlemsstat, der varetager tilrettelæggelse af udsendelse med fly af tredjelandsstatsborgere, for hvem der er truffet afgørelse om udsendelse

c) "samlet udsendelse med fly": befordring, udført af et hertil udpeget luftfartsselskab, af tredjelandsstatsborgere, over for hvem der af to eller flere medlemsstater er truffet afgørelse om udsendelse

d) "ledsagepersonale": det personale fra to eller flere medlemsstater, der ledsager tredjelandsstatsborgere, for hvem der er truffet afgørelse om udsendelse, under en samlet udsendelse med fly, herunder personer, der yder lægelig bistand, samt tolke.

Artikel 3

Udpegelse af nationale myndigheder

Hver medlemsstat udpeger blandt de kompetente nationale myndigheder den myndighed, der skal varetage tilrettelæggelsen af samlet udsendelse med fly af tredjelandsstatsborgere, over for hvem der er truffet afgørelse om udsendelse fra dens område.

Artikel 4

Tilrettelæggelse af samlet udsendelse med fly

De nationale myndigheder træffer de nødvendige foranstaltninger for at sikre, at den samlede udsendelse med fly afvikles, som den bør. De sørger navnlig for:

a) at de øvrige medlemsstater i passende tid forinden underrettes om, at der tilrettelægges samlet udsendelse med fly, og oplyser, om der er ledige pladser til den pågældende flyvning

b) at give de nationale myndigheder i den medlemsstat, der tilrettelægger udsendelsen, meddelelse om, hvorvidt de ønsker at deltage i den samlede udsendelse med fly

c) efter kontakt med de andre nationale myndigheder om fornødent at indkalde til et forberedende møde med repræsentanterne for de deltagende medlemsstater med henblik på at tilrettelægge samlede udsendelser med fly

d) at fastlægge de nærmere bestemmelser i forbindelse med tilrettelæggelsen, de procedurer, der skal følges, og det antal tredjelandsstatsborgere, for hvem der er truffet afgørelse om udsendelse, og ledsagepersoner, herunder lægeligt personale og tolke, der skal rejse med ved den samlede udsendelse med fly

e) at tage stilling til, hvilket luftfartsselskab der skal benyttes ved den samlede udsendelse af de nævnte tredjelandsstatsborgere

f) at indhente den nødvendige bemyndigelse fra de kompetente myndigheder i bestemmelsestredjelandet til at gennemføre den samlede udsendelse med fly

g) at træffe aftale med det valgte luftfartsselskab om udsendelsesomkostningerne, herunder udgifterne til leje af fly, catering og eventuelle yderligere ekstraomkostninger, og at fastlægge udgifternes fordeling mellem de medlemsstater, der deltager i den samlede udsendelse med fly, gennem direkte aftaler

h) at udpege lederen af ledsagepersonalet ved den samlede udsendelse

i) at sikre, at det valgte luftfartsselskab forelægger flyveplanen for den pågældende flyvning og på forhånd har indhentet de nødvendige tilladelser til overflyvning, landing og eventuel mellemlanding samt yder de nævnte tredjelandsstatsborgere og ledsagepersonalet den nødvendige bistand under hele transporten.

Artikel 5

Valg af ledsagepersonale

1. Inden denne type udsendelser tilrettelægges, indhenter de nationale myndigheder følgende oplysninger:

- eventuelle tidligere straffe, som en tredjelandsstatsborger er idømt, navnlig vedrørende arten af de begåede handlinger

- den opførsel, tredjelandsstatsborgeren har udvist i den tid, den pågældende har været tilbageholdt i faciliteter som omhandlet i national lovgivning eller generelt i afventen af udsendelsesafgørelsen (f.eks. aggressivitet, manglende respekt for myndighederne, voldelig adfærd).

2. Så snart de i stk. 1 anførte oplysninger er indhentet, skal de nationale myndigheder foretage en risikovurdering af udsendelsen. På baggrund af vurderingen besluttes det, hvilket slags personale og hvor mange personer der skal indsættes, idet der anvendes særligt uddannet personale.

Hvor tredjelandsstatsborgere kan forårsage alvorlig forstyrrelse af flyvningen, skal der på forhånd sørges for passende ledsagepersonale, der kan gribe ind over for voldelig adfærd, som risikerer at bringe selve flyvesikkerheden i fare.

Artikel 6

Kontrol med gennemførelsen

Medlemsstaterne udpeger deres repræsentanter, der skal deltage i arbejdet i et særligt udvalg, der skal have til opgave at kontrollere gennemførelsen af denne beslutning.

Artikel 7

Anvendelse

Denne beslutning anvendes fra tredivtedagen efter offentliggørelsen i Den Europæiske Unions Tidende.

Artikel 8

Adressater

Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i ...

På Rådets vegne

...

Formand

(1) EUT C 142 af 14.6.2003, s. 23.

(2) EFT C 364 af 18.12.2000, s. 1.

(3) EFT L 176 af 10.7.1999, s. 36.

(4) EFT L 176 af 10.7.1999, s. 31.